Diari Oficial de la Generalitat Valenciana


Sumari del DOGV 2515, del 25-05-1995 (1995/834836)

ORDRE d'11 de maig de 1995, de la Conselleria d'Economia i Hisenda, per la qual es regulen determinats suports financers.
-------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/11/(1)/dof/vci/html**

### Dades del document

Número de DOGV
:   2515

Data del DOGV
:   25-05-1995

Secció del DOGV
:   DISPOSICIONS GENERALS

Número del document
:   1995/834836


Data del document
:   11-05-1995

Organisme emissor
:   Conselleria d'Economia i Hisenda

Tipus de document
:   Ordre

ORDRE d'11 de maig de 1995, de la Conselleria d'Economia i Hisenda, per la qual es regulen determinats suports financers.   
La Generalitat Valenciana, amb el propòsit d'incentivar les decisions d'inversió de l'aparell productiu per anticipar el cicle econòmic i potenciar la formació bruta de capital fix, va recollir en la Llei de Pressupostos per a 1994 un programa d'Incentius a la Inversió Productiva destinats a rellançar la inversió empresarial per mitjà de la subvenció dels tipus d'interès de determinades operacions de crèdit.  
La regulació dels suports financers a la inversió productiva durant l'exercici 1994, es va recollir en l'Ordre de 30 de març de 1994, de la Conselleria d'Economia i Hisenda, publicada en el DOGV núm. 2.244 de 13.04.94.  
L'article primer de l'ordre esmentada «Quantia i condicions de les subvencions», recollia en l'últim paràgraf que «aquestes subvencions s'aplicaran a les operacions formalitzades des de l'1 de gener al 15 de novembre de 1994», per la qual cosa no resultà possible que aquelles operacions concedides prèviament a aquesta data i que es trobaven pendents de formalització poguessen acollir-se al programa esmentat.  
L'experiència acumulada en l'execució de la norma esmentada i de la posterior Ordre de 17 de febrer de 1995, aconsellen complementar les previsions efectuades per les disposicions esmentades, estenent els beneficis continguts en elles, i en conseqüencia,  
ORDENE:  
Article primer. Quantia i condicions de les subvencions  
La Conselleria d'Economia i Hisenda, a través de l'Institut Valencià de Finances, podrà concedir els suports financers següents:  
Subvenció del tipus d'interès de les operaciones de crèdit que concerten les empreses amb l'Institut Valencià de Finances, de dos punts i un punt durant el primer i el segon any de vigència, respectivament, fins a un límit de 3.125 milions d'operacions subvencionables. En qualsevol cas la subvenció del segon any quedarà supeditada a l'existència de la dotació pressupostària corresponent.  
Aquestes subvencions s'aplicaran a les operacions concedides per la Comissió Executiva de l'Institut Valencià de Finances abans del 15 de novembre de 1994 i formalitzades després.  
Article segon. Beneficiaris de les subvencions  
1. Podran ser beneficiaris de les subvencions les empreses, siga quina siga la seua forma jurídica, i els empresaris individuals que formalitzen operacions de crèdit a què es refereix l'article anterior i que desenvolupen la seua activitat en l'àmbit territorial de la Comunitat Valenciana.  
2. En tot cas, la decisió sobre la concessió dels préstecs o avals als possibles beneficiaris correspondrà a l'entitat prestadora, d'acord amb els usos i la normativa pròpia.  
Article tercer. Procediment de concessió de la subvenció  
1. L'expedient de tramitació de la subvenció haurà de contenir els documents següents:  
a) Sol·licitud de subvenció, subscrita pel promotor del projecte finançat, a la qual s'adjuntaran els documents següents:  
- Còpia de la targeta d'identificació fiscal de l'empresa.  
- Còpia de l'últim rebut de l'Impost d'Activitats Econòmiques.  
- Certificat acreditatiu d'estar al corrent en el pagament de les seues obligacions fiscals i davant la Seguretat Social.  
- Declaració sobre l'obtenció d'altres subvencions o ajudes per a la mateixa finalitat, procedent de qualsevol administracions o ens públics.  
- Compromís de destinar la totalitat de l'import del préstec a l'execució del projecte finançat i de facilitar a l'Institut Valencià de Finances la comprovació pels mitjans que aquest estime oportuns.  
b) Memòria detallada del pla d'inversió o del projecte finançat, especificant, si escau, els terminis d'execució.  
2. Les sol·licituds seran resoltes individualment pel conseller d'Economia i Hisenda, a proposta de l'Institut Valencià de Finances. La resolució de concessió serà comunicada a les persones interessades.  
Article quart. Procediment i terminis de pagament de les subvencions  
1. La quantia de la subvenció es determinarà aplicant els percentatges de subvenció corresponents a cada anualitat al principal del préstec a l'inici de cada període.  
La subvenció del primer any es pagarà a través de l'entitat financera que es designe, d'una sola vegada en un termini màxim de 30 dies comptadors a partir de l'últim dia del mes natural en què es reba la documentació esmentada en l'apartat un de l'article tercer.  
La subvenció corresponent al segon any es pagarà seguint el mateix procediment a l'inici de la segona anualitat.  
Article cinquè. Justificació de la inversió  
Els beneficiaris de les subvencions, en acabar el període subvencionat, hauran d'acreditar documentalment davant l'Institut Valencià de Finances l'efectiva execució de la inversió o del projecte finançat amb els préstecs assenyalats en la memòria a què fa referència l'article 3.1.b d'aquesta ordre.  
Aquesta justificació no serà necessària en aquells supòsits en què els lliuraments dels imports dels préstecs es condicionen a la justificació de la realització de la inversió o projecte finançat o la seua destinació siga el finançament de capital circulante.  
Article sisè. Incidències posteriors a la concessió de la subvenció  
1. En el supòsit que l'empresa prestatària efectue amortització anticipada, parcial o total, de l'operació de crèdit, haurà de tornar a l'Institut Valencià de Finances la part de la subvenció pagada i no meritada.  
2. La no aplicació dels fons del préstec a la finalitat per a la qual fou atorgat, serà causa de revocació de la subvenció i, en conseqüència, l'entitat prestatària haurà de tornar a l'Institut Valencià de Finances les quantitats pagades en concepte de subvenció més els interessos legals que corresponguen, sense perjudici d'altres responsabilitats que en dret pertoquen.  
Article seté. Inspecció i control  
L'Institut Valencià de Finances podrà realitzar les inspeccions i comprovacions i demanar la informació que considere oportuna per a vigilar l'adequada aplicació del que disposa aquesta ordre.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 11 de maig de 1995  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI